《金谷园怀古》
唐代·邵谒

在富莫骄奢，骄奢多自亡。为女莫骋容，骋容多自伤。

如何金谷园，郁郁椒兰房。昨夜绮罗列，今日池馆荒。

竹死不变节，花落有馀香。美人抱义死，千载名犹彰。

娇歌无遗音，明月留清光。浮云易改色，衰草难重芳。

不学韩侯妇，衔冤报宋王。

作者简介：邵谒 唐（约公元860年前后在世）字不详，广东韶州翁源人。 唐代“岭南五才子”之一。 生卒年均不详，约唐懿宗咸通初前后在世。